**O T S U S**

Võru \_\_.\_\_.\_\_\_\_ nr \_\_

**Võru valla üldplaneeringu teemaplaneeringu „Valga-Koidula raudteeliini Sõmerpalu-Varese harutee, Varese tootmisala haruteede ja laadimisala ning Sõmerpalu laadimisala ja juurdepääsutee teemaplaneering“ ja keskkonnamõju strateegilise hindamise algatamine**

Võru Vallavolikogu otsustas (16.08.2023 otsus nr 108) osaleda DeSERVe projekti „*Development of strategic dual-use transport links in Southern Estonia – Reconstruction of Valga-Koidula railway*“ tegevustes. Üldplaneeringu teemaplaneering koostatakse projekti raames kavandatud tegevuste asukoha ja ehitustingimuste täpsustamiseks. Projekti eesmärgiks on tagada Valga – Koidula raudteeliini seisundi vastavus kehtivatele nõuetele. Projekti väljundiks on nõuetele vastav, ohutut ja mugavat rongiliiklust võimaldav pikkrööbastega raudtee, millel rongide suurim lubatud sõidukiirus on 120 km/h reisirongidele ja 80 km/h kaubarongidele (käesoleval hetkel on kiirus piiritletud 60 km/h).

DeSERVe projekti rahastusotsused tehakse eeldatavalt jaanuaris 2024, projekti tööd peavad olema valmis 2027. aasta lõpuks. Projekti toel on kavas: rekonstrueerida Valga-Koidula raudteeliin (sh rekonstrueerida ülesõidukohad, rajada 5 uut reisijate platvormi ja parkimisala), ehitada Sõmerpalu jaamast ca 500 m idasuunas uus ca 40 000 m2 laadimisala koos ca 2,2 km pikkuse juurdepääsuteega ning ehitada Sõmerpalu jaamast põhja suunas uus raudtee harutee, mis ühendab Sõmerpalu raudteejaama Varese tootmisalaga (haruteede kogupikkus ca 7,5 km). Varese tootmisalal on kavas luua haruteed tootmisteni ja avalikuks kasutamiseks mõeldud laadimisala.

Võru maakonnaplaneeringus 2030+ ei kavandata uusi raudteeliine ega haruteid. Samas seatakse maakonnaplaneeringus tingimus, et parandada tuleb raudteevõrgustiku kvaliteeti kauba- ja reisiliikluse kiiruse ja turvalisuse tõstmiseks. Seega on kavandatav tegevus kooskõlas Võru maakonnaplaneeringuga 2030+.

Ühinenud Võru valla üldplaneeringu kehtestamiseni kehtivad endiste Lasva, Orava, Sõmerpalu, Vastseliina ja Võru valdade üldplaneeringud. Kehtiva Sõmerpalu valla üldplaneeringuga (kehtestatud Sõmerpalu Vallavolikogu 16.06.2010 määrusega nr 11) raudteemaad juurde ei reserveerita.

Koostamisel olevas Võru valla üldplaneeringus (vastuvõetud Võru Vallavolikogu 16.11.2022 otsusega nr 70) nähakse ette Mustassaare külla raudtee äärde ümberlaadimisjaam. Selle ligikaudne asukoht on kantud üldplaneeringu põhijoonisele ja kattub projektis kavandatava Sõmerpalu laadimisalaga. Üldplaneeringu eelnõus ei nähta ette Sõmerpalu laadimisala ja Sõmerpalu-Mustahamba tee ning Sõmerpalu laadimisala ja Mustasaare tee vahelist (ehk Sõmerpalu – Mustahamba ja Mustasaare vahelist) ühendusteed, mis on vajalik laadimisalale autotranspordiga ligipääsu tagamiseks. Üldplaneeringus ei käsitleta Sõmerpalu raudteejaama ja Varese tööstusala vahelise Sõmerpalu-Varese harutee rajamist, Varese tootmisala haruteid ja laadimisala. Seega on vajalik ehitiste asukoha ja ehitamistingimuste täpsustamine üldplaneeringu teemaplaneeringus.

Üldplaneeringu teemaplaneeringu ala asub ligi 10 km² suurusel maa-alal Mustassaare külas, Hänikese külas, Varese külas, Sõmerpalu külas ja Sõmerpalu alevikus (vt Lisa 1).

Üldplaneeringu teemaplaneeringu eesmärgid on:

1. Näha ette Valga-Koidula raudteeliini uue Sõmerpalu-Varese harutee, Varese tootmisala haruteede ja laadimisala asukoht ning seada ehitustingimused.

Rajatakse uus harutee kogupikkusega ca 7,5 km Sõmerpalu raudteejaamast põhja suunas kuni Varese külas asuva tööstusala laoplatsideni. Sõmerpalu jaama lõuna poolsesse osasse kavandatakse Sõmerpalu raudteejaama katastriüksuse (tunnus 76702:002:2230) ulatuses pöörmetega ja tupikuga eeldused, et jaamaga oleks võimalik liita rajatav Sõmerpalu-Varese tööstusala raudtee harutee. Kavandatav harutee ületab riigiteed nr 25103 Vaabina-Sõmerpalu. Riigiteele rajatakse uus ülesõidukoht. Harutee on kavandatud valdavalt üheteelisena. Vahetult enne Varese külas asuvat tööstusala on tee manöövritööde võimaldamiseks kavandatud ca 200 m ulatuses kaheteelisena. Enne tööstusalale sisenemist hargneb planeeritav harutee esmalt kaheks, seejärel kolmeks, luuakse ka avalikuks kasutamiseks mõeldud laadimisala.

1. Näha ette Sõmerpalu laadimisala, laadimisestakaadi ja ühendustee asukoht ning seada ehitustingimused.

Sõmerpalu raudteejaamast ca 500 kaugusele ida suunas ehitatakse uus laadimisala (ca 40 000 m2) ja laadimisestakaad kohaliku ettevõtluse ja militaarvajaduste tarbeks. Samuti rajatakse juurdepääsutee laadimisplatsile ühendades omavahel riigimaantee nr 25151 Mustassaare tee ja nr 25134 Sõmerpalu-Mustahamba tee (vt joonis 3). Kavandatav juurdepääsu tee läbib riigiomandis olevaid Sõmerpalu metskond 102 (tunnus 76702:002:0225) ja Sõmerpalu metskond 26 (tunnus 76702:002:0032) katastriüksuseid ning selle eeldatav kogupikkus on ca 2,2 km.

Lähtuvalt KeHJS-i § 33 lõike 2 punktist 2, planeerimisseaduse § 74 lõikest 4 tuleb üldplaneeringu teemaplaneeringu koostamisel anda eelhinnang ja kaaluda keskkonnamõju strateegilist hindamist, lähtudes keskkonnamõju hindamise ja keskkonnajuhtimissüsteemi seaduse § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest. KSH eelhinnangule (Lisa 2) tuginedes, on teemaplaneeringu koostamisel vajalik KSH läbiviimine, kuna planeeringualale ja selle lähiümbrusse jääb mitmeid looduskaitselise väärtusega alasid, sh I kaitsekategooria kaitsealuseliigi elupaiku ning III kaitsekategooria kaitsealuse liigi kasvukoht. Kuna ehituse alusel maal on kavandatava tegevuse mõju pöördumatu, siis tuleb mh hinnata ka kavandatava tegevuse mõju elustikule, sh rohevõrgustiku toimimisele ning täpsustada turbamaardlate maakasutustingimusi. Tuginedes DeSERVe projekti raames Keskkonnaameti arvamusele tuleb keskkonnamõju strateegiline hindamine läbi viia keskkonnamõju hindamise detailsuses.

Keskkonnamõju strateegilise hindamise eelhinnang ja selle alusel tehtud otsuse eelnõu saadeti seisukoha võtmiseks alljärgnevatele asutustele ja juriidilistele isikutele: Regionaal- ja Põllumajandusministeerium, Keskkonnaamet, Kaitseministeerium, Transpordiamet, Tarbijakaitse ja Tehnilise Järelevalve Amet, aktsiaselts Eesti Raudtee, Riigimetsa Majandamise Keskus, Maa-amet, aktsiaselts Toftan ja AS Graanul Invest. Asutuste seisukohti kajastatakse teemaplaneeringu algatamise otsuses ning põhjendatakse seisukohtade arvestamist ja/või arvestamata jätmist.. *Otsuse eelnõud täiendatakse menetluse käigus: kajastatakse asutuste seisukohti, antakse ülevaade nendega arvestamise kohta või põhjendatakse nendega arvestamata jätmist.*

Üldplaneeringu teemaplaneeringu algatamine on menetlustoiming, mis ei mõjuta kellegi õigusi. Menetlustoiming on vaidlustatav koos haldusaktiga, milleks on üldplaneeringu teemaplaneeringu kehtestamise või kehtestamata jätmise otsus.

Üldplaneeringu teemaplaneeringu koostamise algataja ja kehtestaja (edaspidi otsustaja) on Võru Vallavolikogu. Teemaplaneeringu koostamise korraldaja on Võru vallavalitsus. Käesoleva otsusega on võimalik tutvuda tööaegadel Võru vallavalitsuses (Võrumõisa tee 4a, 65605 Võru linn) ja Võru valla veebilehel.

Võttes aluseks kohaliku omavalitsuse korralduse seaduse § 6 lg 1, § 22 lg 1 p 31, planeerimisseaduse § 77 lg 1, § 81 ning keskkonnamõju hindamise ja keskkonnajuhtimissüsteemi seaduse § 33 lg 2 p 2, § 35 lg 1, § 39 lg 3, Võru Vallavolikogu

o t s u s t a b:

1. Algatada Võru valla üldplaneeringu teemaplaneeringu „Valga-Koidula raudteeliini Sõmerpalu-Varese harutee, Varese tootmisala haruteede ja laadimisala ning Sõmerpalu laadimisala teemaplaneering“ koostamine ja selle keskkonnamõju strateegiline hindamine.
2. Võru Vallavalitsusel korraldada planeerimisseaduse ning keskkonnamõju hindamise ja keskkonnajuhtimissüsteemi seaduse kohane üldplaneeringu teemaplaneeringu ja selle keskkonnamõju strateegilise hindamise algatamisest teavitamine.
3. Võru Vallavalitsusel korraldada hanked üldplaneeringu teemaplaneeringu konsultandi ja keskkonnamõju strateegilise hindamise koostaja leidmiseks ning sõlmida hankeleping.
4. Võru Vallavalitsusel korraldada üldplaneeringu teemaplaneeringu lähtesisukohtade ja keskkonnamõju strateegilise hindamise programmi koostamine.
5. Võru Vallavalitsusel kinnitada üldplaneeringu teemaplaneeringu lähteseisukohad.
6. Võru Vallavalitsusel teha keskkonnamõju hindamise ja keskkonnajuhtimissüsteemi seaduse kohane otsus keskkonnamõjude strateegilise hindamise programmi nõuetele vastavuse kohta.
7. Otsus jõustub teatavakstegemisest.

(allkirjastatud digitaalselt)

Georg Ruuda

vallavolikogu esimees